Og i dag melder endnu et parti sig på banen: Uafhængige Demokrater, som placerer sig selv på venstrefløjen, men med en meget indvandrerkritisk profil. Partiet vil lukke helt for indvandring til Danmark og i stedet hæve ulandsbistanden og sende folk ud at hjælpe i nærområderne. Uafhængige Demokrater har netop fået sit navn godkendt af Valgnævnet, og partiets tre stiftere, Lotte Dalgaard, Malte Clausen og Lars Dehnhardt Drewes, skal nu i gang med den seje kamp for at få de 20.000 underskrifter, der skal til for at komme på stemmesedlen til næste folketingsvalg.

Nyt parti: Der er lige nu ni partier i Folketinget. Pernille Vermunds Nye Borgerlige kredser om spærregrænsen i meningsmålingerne og drømmer om at komme ind i den parlamentariske varme efter næste valg.

Partiets frontfigur er den 50-årige journalist og krimiforfatter Lotte Dalgaard, som i en kronik i avisen Danmark i dag begrunder stiftelsen af det nye parti med en følelse af at være politisk hjemløs.

Hun mener, at flere derude har det som hende og tvivler derfor ikke på, at Uafhængige Demokrater har fat i noget, der falder i vælgernes smag. For det nye parti har ganske vist sit udspring på venstrefløjen, men anlægger til gengæld en for venstrefløjen anderledes kritisk linje over for Danmarks indvandrerpolitik.

Uafhængige Demokrater vil lukke helt for yderligere indvandring til Danmark, og i stedet hæve ulandsbistanden til det dobbelte, sende håndværkere og ingeniører til flygtningelejre og oprette asylsøgningscentre i nærområderne.

- Der er alt for mange mennesker, som intet har at gøre her, i Danmark. Det er folk, der er taget herop for at søge lykken og det går ud over folk her i Danmark. Det trykker boligmarkedet og det ufaglærte arbejdsmarked. I virkeligheden en loose-loose for alle, siger Lotte Dalgaard.

- Jeg forstår ikke, at venstrefløjen blæser på de værdier om solidaritet, der altid har været en væsentlig del af venstrefløjens politik. De er med til at skabe en ny underklasse, når de vil lukke endnu flere fremmede ind i landet.

Lotte Dalgaard peger på, at partiets kombination af venstrefløjens traditionelle grønne profil og en rød fordelingspolitik og en stram indvandrerpolitik, der samtidig er endnu mere radikal end højrefløjens, vil kunne vinde gehør hos vælgere, der som hende ikke kunne finde alt det, de søger, hos et af de traditionelle partier i enten rød eller blå blok.